钦定古今图书集成/理学汇编/文学典/第156卷 > 《王应麟辞学指南》 > 《铭》
## 钦定古今图书集成/理学汇编/文学典/第156卷 > 《王应麟辞学指南》 > 《铭》

铭始于黄帝，《汉艺文志》道家有《黄帝铭》六篇，禹铭笋
簴，汤铭于盘，武王闻《丹书》之言，为铭十六。臧武仲曰：
“夫铭，天子令德，诸侯言时，计功，大夫称伐。”《文心雕龙》
曰：“夏铸九鼎，周勒楛矢，令德之事也；吕望铭昆吾，仲
山镂庸器，计功之义也；魏颗景锺，孔悝卫鼎，称伐之
类也。”蔡邕《铭论》曰：“德非此族，不在铭典。”《诗传》曰：“作器
能铭，可以为大夫。”《考工记》：嘉量有铭。《文选序》曰：“铭则
序事清润。”陆倕《石阙、漏刻》二铭，皆有序。张载《剑阁铭》
末云：“勒铭山阿，敢告梁益。”则寓儆戒之旨。隋杜正元
举秀才，拟《燕然山剑阁铭》，杜正藏《拟弓铭》。唐崔涣还
调吏部侍郎，严挺之施特榻试《彝尊铭》，谓曰：“子清庙
器，故以题相命。”建中三年进士别头试《欹器铭》，“兴元
元年朱干铭。”则以铭试士，尚矣。